《双鸩篇》
清代·姚燮

郎心爱妾千黄金，妾身事郎无二心。郎年十七妾十六，圆转朱轮得华毂。

与郎生小阊门里，与郎结缡在燕市。阿耶爱妾娘爱郎，但看郎欢为妾喜。

与郎为水同一池，与郎为木同一枝。与郎为带同一结，与郎为茧同一丝。

郎命妾所依，妾命郎所与。不愿与郎分，但愿与郎聚。

郎为飞雁妾作云，郎作垂杨妾为雨。妾身金缕衣，比郎光与辉。

妾腕玉条脱，比郎颜与色。妾佩明月珰，比郎不断宛转肠。

妾妆郎共肩，芙蓉出渌摇晚妍。妾眠郎共枕，鸳鸯回波落春影。

东邻窈窕女，对郎盈盈眉欲语。西邻轻薄儿，对妾依依神为驰。

郎但知有妾，妾但知有郎。明镜不掩帏灯光，牡丹不夺兰草香。

郎心与妾相始终，妾心与郎相终始。不必同日生，但愿同日死。

不必同日死，但愿郎生妾先死，不愿郎死遗妾生。

妾为影，郎为形。妾如珠，郎手擎。妾为郎妇身分明。

妾为郎妇天鉴之，为郎之妇千人知。郎饱妾共饱，郎饥妾共饥。

一饥一饱与郎共，山崩川竭无更移。阿耶日久嫌郎贫，日日要郎离妾门。

阿娘恨郎不赚钱，要郎远客三城边。三城何崷崒，三城何岧峣。

三城溪水深，水毒溪无桥。三城黑沙黑，黑沙同鸣髇。

三城多劫贼，劫贼凶咆哮。劫贼杀人如杀獒，白骨堆积城门高。

三城多白杨，白杨风萧萧。萧萧飒飒啼怪鸮，其下有穴狐狸嗥。

老客停马不敢过，年轻出门郎奈何！摘妾胸前玑，为郎换棉衣。

脱妾足下履，为郎易食米。典妾金缠臂，为郎市鞍辔。

卖妾珊瑚翘，为郎置宝刀。思郎光与辉，妾身尚有金缕衣。

念郎颜与色，妾腕尚有玉条脱。忆郎不断宛转肠，妾佩尚有明月珰。

出门七月期，初六是良吉。置得一杯酒，与郎作离别。

杯中一滴酒，心中一滴血。不饮愁郎饥，饮之恐郎咽。

秋烟在镜芙蓉彫，秋风在衾鸳鸯彯。秋云不行雁影独，秋雨不雨杨枝憔。

阿耶向郎訾，不得千金弗还里。阿娘从郎嗤，千金不得毋来归。

妾手掩面啼声低，妾手不敢牵郎衣。向郎不语心依依，欲语又恐耶娘疑。

见郎屈一指，似郎为妾经年期。十月开梅花，二月开桃李。

六月菱荷香，青青出蒲苇。但愿郎得千金归，先向耶娘买欢喜。

卸妾玉条脱，何有颜色强。何有辉与光，解妾明月珰。

脱妾金缕衣，为郎摺叠空竹箱。譬如生小不嫁郎，见之徒令心悲伤。

视妾双眉蛾，归来记取青不多。记妾领中扣，归来与郎验肥瘦。

为郎不下堂，为郎不出房。为郎安慰耶，为郎安慰娘。

为郎日焚香，焚香祝告天苍苍。正月梅花残，三月桃李红。

七月落菱荷，蒲苇青茸茸。日高听铃马，铃马辚辚过楼下。

日落闻行车，行车却向东南驰。半年得一信，一年不得郎边书。

有客三城来，闻之欲语还嗫嚅。三城多白杨，三城多劫贼。

三城溪水深，三城黑沙黑。老客停马不敢过，年轻出门那归得？

阿耶从妾言，负汝青春年。阿娘向妾语，是汝命生苦。

怜汝命生苦，为汝重剪红罗襦，紫为绣凤青天吴。

复帐六尺八，菡萏四角垂流苏。画簟六尺三，缘以鸾锦椒泥涂。

东家郎，好光辉，劝汝弗爱金缕衣。劝汝弗爱玉条脱，西家郎，好颜色。

东家西家郎，手中累累千金黄。心中不断宛转肠，汝还弗爱明月珰。

稽首耶娘前，耶娘听妾语。耶娘之爱何敢逾，妾心区区当鉴取。

妾心区区天可盟，妾为郎妇身分明。不能郎生妾先死，忍因郎死偷妾生。

与郎不终始，妾身尚何俟。不得郎骨归，妾心犹狐疑。

沈沈白日鸺鹠啼，黯黯夜色蝙蝠飞。梦郎向妾笑，如郎同居时。

梦郎向妾哭，如忧出门无还期。梦郎三城归，黄金百笏青騧骊。

梦郎流落不得归，面目黧黑无完衣。阿耶逼妾嫁，朝呵暮骂相携靡。

阿娘逼妾嫁，长荆短棘来鞭笞。耶呵骂，岂不恫。娘鞭笞，岂不痛。

思郎生死犹未明，妾不轻生为郎重。前门鸣乌鸦，后门鹊声喜。

乌鸦何悲鹊何喜。十月开梅花，二月开桃李，今年六月无荷菱，蒲苇凋残北风起。

见郎入门来，见郎如梦里。视囊不得米，视衣衣无襟。

马死弃鞍辔，茧足徒步如炮燖。顾彼腰下刀，䨴无光彩生愁阴。

郎归不止黄金千，那愿郎得千黄金。记妾领中扣，与郎量肥瘦。

记妾双眉蛾，为郎憔悴青不多。为郎憔悴青不多，郎真死矣还如何。

望郎减光辉，光辉不如金缕衣。望郎苦颜色，颜色不如玉条脱。

幸郎不断宛转肠，佩之还似明月珰。耶娘怨郎身手穷，囚妾不使郎衾同。

生不同衾死同穴，妾虽无言妾已决。含笑语耶娘，妾有玉条脱，亦有明月珰。

簇新金缕衣，摺叠空竹箱。为郎市卖赎郎罪，抵郎归有千金装。

阿耶笑语妾，还尔鸳鸯飞。阿娘笑语妾，看尔连理芙蓉枝。

鸳鸯遭网罗，安能到头白？芙蓉经狂飙，狂飙摧之易狼籍。

朱绳三尺垂，不得高挂梧桐枝。下有千丈池，可惜池水多污泥。

为郎置鸩酒，鸩酒甘如饴。但得生死常追随，此酒不减同心杯。

妾饮琉璃杯，郎饮白玉盏。以斧斧木木不离，以刀断水水不断。

同茧之丝不可剪，同结之带两头绾。稽首谢阿耶，阿耶不必悲咨嗟。

稽首辞阿娘，阿娘不必中心伤。有婿常贫贱，有女不遂耶娘愿，但愿耶娘寿考同百年。

郎死不值千黄金，妾死不值黄金千。西邻来看妾，密纫条条罗裤褶。

东邻来看郎，仪容皎皎明月光。东邻西邻长叹息，虾蟆抱桂光采蚀，朽绠龙渊黝谁测？

东邻西邻语我前，要我制作双鸩篇。天缺不得女娲补，海缺不得精卫填，闻我歌者当涕涟。

郎年二十妾十九，郎姓黄，妾姓柳。郎挶畚，妾箕帚。

双夫蓉，何懰懰。双鸳鸯，地下守。朝打孔雀夜逐狗，孔雀雌雄狗牝牡。

天上所无陌路有，陌路何能避梃杻。闻我歌者泪一斗，不谱吴筝谱燕缶。

作者简介：姚燮（1805—1864）晚清文学家、画家。字梅伯，号复庄，又号大梅山民、上湖生、某伯、大某山民、复翁、复道人、野桥、东海生等，浙江镇海（今宁波北仑）人。道光举人，以著作教授终身。治学广涉经史、地理、释道、戏曲、小说。工诗画，尤善人物、梅花。著有《今乐考证》、《大梅山馆集》、《疏影楼词》。